มันนี่ทูเดย์
ซัมซุงประกันชีวิตปั๊มเบี้ย 1.3 พันล้าน
15 ม.ค. 2558

ซัมซุงประกันชีวิตปั๊มเบี้ย 1.3 พันล้าน
รายงานข่าวจากบริษัท ไทยซัมซุง ประกันชีวิต เปิดเผยว่า ในช่วงเดือน ม.ค.-พ.ย. 2557 บริษัทสามารถทำเบี้ยรับรวมได้ 1,347 ล้านบาท เติบโตเพิ่มขึ้น 15% เมื่อเทียบกับช่วงเดียวกันของปีก่อน โดยมีส่วนแบ่งการตลาดอยู่ที่ 0.3% ทั้งนี้แบ่งเป็นเบี้ยรับปีแรก 571 ล้านบาท เติบโตเพิ่มขึ้น 8% เมื่อเทียบกับช่วงเดียวกันของปีก่อน เบี้ยแบบจ่ายครั้งเดียว 71 ล้านบาท เติบโตเพิ่มขึ้น 43% เมื่อเทียบกับช่วงเดียวกันของปีก่อน และมีเบี้ยรับปีต่ออายุ 705 ล้านบาท โดยมีอัตราเบี้ยต่ออายุอยู่ที่ 63%
สำหรับแผนในปีนี้ได้ตั้งเป้าเติบโตไว้ที่ 200% โดยกลยุทธ์หลักยังคงเน้นขายผ่านตัวแทนเป็นหลัก พร้อมทั้งให้การสนับสนุนด้านวิชาการ แคมเปญส่งเสริมการขาย รวมถึงการสร้างแบรนด์ทั้งของไทยซัมซุงไลฟ์และไทยซัมซุง ประกันชีวิต ให้เป็นที่รู้จักมากขึ้น 
ซีไอเอ็มบีแจงล้มแผนตั้งแบงก์อิสลามใหญ่สุดในโลก
ดาโต๊ะ ซาฟรุล เต็งกู อับดุล อาซิส รักษาการประธานเจ้าหน้าที่บริหารซีไอเอ็มบี กรุ๊ป แถลงชี้แจงว่า ธนาคารซีไอเอ็มบี ร่วมด้วยธนาคารอาร์เอชบี แคปิตอล และธนาคารเอ็มบีเอสบี ตกลงที่จะระงับการเจรจาควบรวมกิจการระหว่าง 3 ธนาคาร เพื่อก่อตั้งธนาคารอิสลามที่ใหญ่ที่สุดในโลก และธนาคารที่ใหญ่ที่สุดอันดับ 4 ในอาเซียนลงแล้ว เนื่องจากเหตุผลด้านสภาวะเศรษฐกิจในปัจจุบัน หลังจากที่มีการทบทวนรายละเอียดความเป็นไปได้ในการร่วมมือกัน โดยเฉพาะในสภาพเศรษฐกิจปัจจุบัน ทำให้ต้องตัดสินใจระงับแผนดังกล่าวลง ขณะที่ เคลลี คัม กรรมการผู้จัดการกลุ่มของอาร์เอชบี แคปิตอล ระบุว่า การรักษาและสร้างประโยชน์ให้แก่ผู้ถือหุ้น ถือเป็นสิ่งสำคัญที่สุดสำหรับทุกฝ่าย แต่สภาพแวดล้อมทางเศรษฐกิจที่เปลี่ยนไป ทำให้ไม่สามารถบรรลุข้อตกลงระหว่างกันได้